VENDIM 
Nr. 899, datë 29.12.2022

PËR MBËSHTETJEN FINANCIARE TË DISA KATEGORIVE TË VEÇANTA PËR ZBUTJEN E IMPAKTIT TË KRIZËS 

[bookmark: _GoBack]Në mbështetje të nenit 100 të Kushtetutës, të nenit 5, të ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, të ndryshuar, dhe të nenit 11, të ligjit nr. 115/2021, “Për buxhetin e vitit 2022”, të ndryshuar, me propozimin e ministrit të Shëndetësisë dhe Mbrojtjes Sociale dhe të ministrit të Financave dhe Ekonomisë, Këshilli i Ministrave 

VENDOSI:

1.  Përfituesve nga skema e ndihmës ekonomike dhe aftësisë së kufizuar u jepet  mbështetje financiare e menjëhershme për zbutjen e impaktit të krizës, sipas kategorive të mëposhtme: 
a) familje me gra kryefamiljare, të cilat trajtohen me ndihmë ekonomike, në masën 20 000 (njëzet mijë) lekë;
b) familjet e tjera, të cilat trajtohen me ndihmë ekonomike, në masën 8 000 (tetë mijë) lekë; 
c) familje, të cilat kanë në përbërje të tyre anëtarë me aftësi të kufizuara, të lindur ose të bërë të tillë, të cilët deklarohen të paaftë për punë me vendim të KMCAP-së, sipas shkronjave “b” dhe “c”, të nenit 8, të ligjit nr. 57/2019, “Për asistencën sociale në Republikën e  Shqipërisë”, në masën 8 000 (tetë mijë) lekë; 
 ç) individët përfitues të statusit, sipas ligjit nr. 8626, datë 22.6.2000, “Statusi i invalidit paraplegjik dhe tetraplegjik”, të ndryshuar, në masën 8 000 (tetë mijë) lekë; 
d) individët përfitues të statusit, sipas ligjit nr. 8098, datë 28.3.1996, “Për statusin e të verbrit”, të ndryshuar, në masën 8 000 (tetë mijë) lekë.
2.  Efektet financiare, që rrjedhin nga zbatimi i këtij vendimi, llogariten në shumën 1 160 400 000 (një miliard e njëqind e gjashtëdhjetë milionë e katërqind mijë)  lekë dhe përballohen nga fondi rezervë i buxhetit të shtetit, miratuar për vitin 2022. 
3.  Ngarkohen Ministria e Shëndetësisë dhe Mbrojtjes Sociale dhe Ministria e Financave dhe Ekonomisë për zbatimin e këtij vendimi. 
Ky vendim hyn në fuqi menjëherë dhe botohet në Fletoren zyrtare. 

ZËVENDËSKRYEMINISTËR
Belinda Balluku
1

